Vruntlike grote thovorn und wes ik gudes vormach. Wetet, leven vrundes, dat ik juwen breff entfangen hebbe, dat des rades sendeboden van Revale hebben ziick vor ju geclaget, dat se untzecht syn. Des wetet, dat coplude und de ghantze meynheit van dussen lande und ander coplude, de her wolden segelen, klagen, dat de van Revale hebben en ghrot affverwald und schaden ghedan, etliken ere gud vorghehindert, dattet nycht scholde her ghevort werden, und etlike hebben se up eede ghedrungen, dat neyn recht is noch geweset hevet. Und dat is mynes heren underzaten wedervaeren under des, dat mynes heren ghenade anders nycht men vruntschopp van en vormodende is. Und ok hope wy des, dat mynes heren coplude van dusseme riike synt den van Revale nyne rekenschopp plichtich edder dat se en tho underzaten syn gebunden vorde[r] wan se en weder. Hiirumme bidde wy ju vruntliken, dat gii se leyffliken underwisen willen, dat se ziick sulven hiirane rychten, wante ik noede zeghe, dat des my not dede vordermer tho clagende vor myner herschopp. Hiirumme beghere ik een vruntlik antward van ju. God vryste juwe gesuntheit to langer tiit. Ghescreven tho Wyborch des maendages vor paschen. By my Kerstyn Nycleissone, riitter.